Armadillo de seis bandas

O **armadillo de seis bandas** (*Euphractus sexcinctus*) é unha especie de mamífero placentario da orde do cingulados, familia dos dasipódidos e subfamilia dos eufractinos, a única do xénero *Euphractus*.

É endémica da Arxentina, Bolivia, o Brasil, o Uruguai e Paraguai, contando tamén con poboacións illadas en Suriname. O seu corpo é usualmente de cor amarelada, ao que debe un dos seus nomes vulgares, **armadillo amarelo** (outro é armadillo de seis bandas), aínda que localmente se coñece tamén, nos países de fala castelá, como *tatú poyú* e *tatú peludo*.

## Hábitat e distribución 
O armadillo amarelo ocupa moitos hábitats de selvas e de pasteiros, principalmente de áreas abertas, como nas planicies do *cerrado* brasileiro.

*Euphractus sexcinctus* está presente nunha ampla zona de América do Sur, desde o sur de Suriname e o norte do Brasil, e en Bolivia, Paraguai, Uruguai, até o norte da Arxentina. Non se encontra, porén, na provincia de Buenos Aires

Durante máis de 20 anos pensouse que había unha poboación disxunta na fronteira entre o Brasil e Suriname. Pero estudos recentes realizados no norte do Brasil confirman a presenza de *Euphractus sexcinctus* en Maranhão, Amapá, e noutras partes do norte do Brasil, no noroeste, e no centro e o leste de Pará. A maioría destes rexistros encóntranse no *cerrado* e a sabana amazónica. A presenza desta especie no Perú debe ser confirmada. Habita desde o nivel do mar até polo menos os 1 600 m de altura.

## Historia natural 
É un mamífero solitario, terrestre e omnívoro, alimentándose dunha ampla gama de materias vexetais e animais.

Protéxese en covas. Ao contrario da maioría das especies de armadillos, é máis diúrno que nocturno.

## Taxonomía 
### Descricións 
O xénero *Euphractus* foi descrito en 1830 polo herpetólogo alemán Johann Georg Wagler, en *Naturliches Syst. Amphibien*: 36.

A súa única especie, *Euphractus sexcinctus*, fora descrita en 1785 por Linneo, na 10ª edición do seu *Systema Naturae*, baiuxo o nome de *Dasypus sexcinctus*.
 
### Etimoloxía 
O nome do xénero, *Euphractus*, está formado polo elemento do latín científico *eu-*, calco do grego antigo εύ- *eú-*, do adverbio εὖ *eǘ*, "ben", e a palabra grega φρακτός *pharktós*, "armado"; literalmente: "o ben armado", derivada do verbo φράσσω *prhássō*, "cubrir, protrexer".

### Sinonimia 
; Xénero
O xénero *Euphractus*, ademais deste nome que lle adxudicou Wagler, coñeceuse tamén polos sinónimos: 
* *Encoubertus* McMurtrie, 1831
* *Pseudotroctes* Gloger, 1841
* *Scleropleura* Milne-Edwards, 1871
* *Scelopleura* Trouessart, 1898
; Especie
En canto á especie, ademais de polo nome *Dasypus sexcinctus* que lle dera Linneo, e do actualmente válido, tamén se coñeceu como: 
[miniatura|250px|[Armadillo de seis bandas, no zoo de Cincinnati.]] 
* *Euphractus gilvipes* Illiger, 1815
* *Euphractus pilosus* Olfers, 1818
* *Euphractus gylvipes* Minoprio, 1945

### Subespecies 
Na actualidade recoñécense, dentro de *Euphractus sexcinctus* as catro subespecies seguintes:
* *Euphractus sexcinctus boliviae* Thomas, 1907
* *Euphractus sexcinctus flavimanus* Desmarest, 1804
* *Euphractus sexcinctus setosus* Wied, 1826
* *Euphractus sexcinctus tucumanus* Thomas, 1907

## Estado da poboación 
Desde o ano 2006 e até a actualidade (2016), a Unión Internacional para a Conservación da Natureza e dos Recursos Naturais (UICN) vén cualificando o status desta especie como *NT* (medianamente ameazada), debido á súa ampla distribución, suposta poboación grande, a que vive en numerosas áreas protexidas, á súa tolerancia a un certo grao de modificación do seus hábitats e porque é pouco probábel que estea declinando rapidamente a súa poboación como para cualificar o seu status nunha categoría ameazada. Porén, debido á pequena cantidade de áreas onde vive na sabana amazónica, a crecente ocupación humana e o avance das grandes empresas, as poboacións naturais ao norte do río Amazonas, na rexión norte do Brasil, deben ser controladas no futuro.

## Notas 
## Véxase tamén 
### Bibliografía 
* Emmons, Louise H. & Francois Feer (1997): *Neotropical Rainforest Mammals*, A Field Guide, 2ª ed. Chicago: University of Chicago Press ISBN 0-226-20721-8.
* McKenna, Malcolm C. & Bell, Susan K. (1997): *Classification of Mammals Above the Species Level*. Nova York: Columbia University Press. ISBN 0-231-11013-8.
* Nowak, Ronald M. (1999): ''Walker's Mammals of the World*. 6ª ed. Baltimore, Maryland, EE. UU.: The Johns Hopkins University Press. ISBN 978-0-8018-5789-8.
* VV. AA. (1968): *Enciclopedia Salvat de las ciencias. Tomo 6. Animales vertebrados*. Pamplona: Salvat, S. A. de Ediciones, pp.&nbsp;86–88.
* Wilson, D. E. & Reeder, D. M., eds. (2005): *Mammal Species of the World: A Taxonomic and Geographic Reference*, 3rd ed. Baltimore, Maryland, USA: The Johns Hopkins University Press. ISBN 978-0-8018-8221-0.

### Outros artigos 
* Mamíferos
* Cingulados
* Dasipódidos

### Ligazóns externas 
* *Euphractus sexcinctus* na ADW. Con abundante información, imaxes e bibliografía .
* *Euphractus sexcinctus'' na EOL.